Naď, Jaroslav, minister obrany SR (2021-06-30):
Ďakujem veľmi pekne, pán predseda. Vážené dámy, vážení páni, dovoľte, aby som ospravedlnil pána predsedu vlády Hegera, ktorý by tu bol včera, keby ste neodišli zbabelo domov večer, a bol by predniesol toto stanovisko. Teraz je v Poľsku na dlhodobo plánovanej ceste. Zároveň chcem upozorniť na to, že toto je stanovisko vlády, ktoré teraz prečítam, ja som si už na príhovor pána Erika Tomáša, teda, pardon, pána Petra Pellegriniho urobil dvanásť poznámok a asi budem mať tú česť sa k nim vyjadriť neskôr v rámci diskusie. K stanovisku vlády Slovenskej republiky. (Reakcia z pléna.) Návrh skupiny poslancov Národnej rady Slovenskej republiky na vyslovenie nedôvery podpredsedovi vlády a ministrovi financií Igorovi Matovičovi, tlač 610, vláda vníma ako účelový populizmus od navrhovateľov, ktorí zneužívajú ťažké obdobie pandemickej krízy na zvyšovanie napätia v spoločnosti, na vyvolávanie nepokojov a destabilizáciu. Navrhovatelia majú na to teda dva hlavné dôvody. Prvým je strach pred spravodlivosťou – poznámka moja, čo sme mali možnosť vidieť aj pred chvíľou. Je príznačné, že o nehospodárnom nakladaní s verejnými zdrojmi hovoria poslanci zo strany SMER – sociálna demokracia a jej politickej odnože strany HLAS – sociálna demokracia. Práve počas vlád SMER-u – SD a jej dcérskej organizácie HLAS – SD dochádzalo k monštruóznemu, k monštruóznemu, pardon, rozkrádaniu štátu. Dnes s rastúcimi obavami sledujú, ako ich blízki spolupracovníci, obchodní a politickí partneri čelia vážnym obvineniam z korupcie a zakladania zločineckých skupín. Je pritom reálny predpoklad, že orgány činné v trestnom konaní postupne odhalia celú ich zločineckú sieť, ktorá systematicky, drzo, dlhodobo a premyslene rozkrádala peniaze daňových poplatníkov, aby si zabezpečila svoj luxusný život. (Potlesk jedného poslanca.) Preto dnes strany SMER – SD a HLAS – SD, tieto politické krídla organizovaného zločinu, robia všetko pre to, by otrávili spoločnosť klamstvami, vyvolali predčasné voľby a orgánom činným v trestnom konaní opäť zviazali ruky a dostali ich pod svoju kontrolu. Tým druhým dôvodom je permanentná snaha SMER-u – SD a pobočky SMER-u HLAS-u – SD o zneužívanie mimoriadne ťažkej pandemickej situácie na bezohľadné vytĺkanie politického kapitálu za každú cenu bez ohľadu na to, koľko ľudských životov to bude stáť, a bez ohľadu na to, aké veľké ekonomické straty to občanom Slovenskej republiky spôsobí. Igor Matovič ako premiér zdedil krajinu po rokoch vládnutia SMER-u – SD a HLAS-u – SD s vysokým verejným dlhom, podvyživeným zdravotníctvom, s decimovanými Štátnymi hmotnými rezervami a bez plánov a stratégií na zvládanie takýchto mimoriadnych pandemických situácií, ako sme zažili. Od prvej chvíle viedla vláda pod vedením Igora Matoviča intenzívny boj za ochranu zdravia, životov, zatiaľ čo opozícia permanentne spochybňovala prijímané opatrenia a niektorí jej predstavitelia verejne porušovali protiepidemické opatrenia a vedome a cielene tak prispievali k celkovému zvyšovaniu napätia a zhoršovaniu atmosféry v spoločnosti. Aj spomínaný nákup vakcíny Sputnik V bol motivovaný vyhodnotením aktuálnej situácie a dostupných možností. V čase dojednania zmluvy o dodávke vakcíny Sputnik V na Slovensko všetky štáty Európskej únie čelili veľkému nedostatku vakcín a denne zomieralo na ochorenie COVID-19 sto ľudí a na Slovensku bol podľa prieskumu renovovaných agentúr – čiže nie podľa názoru, moja poznámka, nie podľa názoru pána Matoviča, ale podľa prieskumu renomovaných agentúr – vysoký záujem o očkovanie touto vakcínou. Z týchto dôvodov sa nákup vakcíny Sputnik V ukazoval ako najdostupnejšie riešenie kritickej situácie v danom čase. To, že Sputnik V je účinná a bezpečná vakcína, potvrdili aj všetky testy dovezených šarží ako v slovenskom ŠÚKL, tak aj v OMC a laboratóriu v Maďarsku. V zmysle zmluvy a podpísaných dodatkov zaplatíme iba za dodané množstvo vakcín a žiadne ďalšie platby, sankcie ani penále z platnej zmluvy nevyplývajú. Navyše ruská strana spätne od nás odkúpila 160 000 dávok nakúpených vakcín Sputnik V. Iba pre porovnanie. Na základe zmlúv, ktoré s dodávateľmi vakcín uzatvárala priamo Európska komisia, sme povinní zaplatiť za celé objednané množstvo s tým, že výrobcovia nie sú viazaní ani žiadnym termínom na dodanie vakcín. Predkladatelia, ako sme mali možnosť počuť, označujú celoplošný lockdown za správnu alternatívu k spochybňovanému celoplošnému testovaniu bez toho, aby porovnali spoločné, spoločenské náklady, pardon. Náklady 500 mil. na plošné testovanie, teda nie 800 mil., označujú za vysoké, ale to, že štvortýždňový celoplošný lockdown by spôsobil výpadok na úrovni 5 mld. eur, vo svojom zdôvodnení z neznámych dôvodov spomenúť zabudli. Aj z toho je zrejmé, že predkladatelia nemajú záujem o objektívne hodnotenie reality. Celoplošné testovanie totižto dokázalo identifikovať 400 000 infikovaných ľudí a tým výrazne znížiť riziko šírenia nákazy a zároveň umožnilo udržať ekonomiku v chode, čím predišlo ďaleko vyšším ekonomickým stratám. Podotýkame, že celoplošné testovanie malo aj pozitívny medzinárodný ohlas a Slovensko ako priekopnícka krajina získala možnosť medzinárodnej, pozornosť medzinárodnej odbornej komunity. Pandemickú situáciu takýchto rozmerov zažívame prvýkrát. Áno, je to mimoriadne ťažké obdobie, ktoré kladie vysoké nároky na všetkých občanov Slovenskej republiky. To však zjavne neplatí pre parlamentnú opozíciu, ktorá ju surovo zneužíva s cieľom obnoviť staré poriadky bez ohľadu na to, koľko ľudských životov a peňazí to bude našu spoločnosť stáť. V ostrom protiklade k postojom parlamentnej opozície je správanie Igora Matoviča, ktorý pri riadení boja s pandémiou podriadil celé svoje úsilie snahe o ochranu zdravia a života občanov Slovenska a minimalizáciu ekonomických škôd. Vzhľadom k týmto skutočnostiam vláda Slovenskej republiky nesúhlasí s návrhom skupiny poslancov Národnej rady Slovenskej republiky na vyslovenie nedôvery podpredsedovi vlády a ministrovi financií Igorovi Matovičovi. Ďakujem veľmi pekne. (Potlesk.)